Ritratt: Valery Tenevoy  Studenti ġurnalisti Russi qed jaffaċjaw sentenza ta' ħabs wara li nhar l-Erbgħa l-pulizija Russa wettqet raid fl-uffiċini ta' sit tal-aħbarijiet studenteska u akkużat erba' studenti li kienu qed iġiegħlu minorenni jipprotestaw kontra l-Gvern. Ir-raid tal-bieraħ sar wara li aġenti tas-sigurtà għamlu tfittxijiet fid-dar tal-ġurnalist investigattiv Roman Anin, u interrogawh dwar investigazzjoni fuq l-assi ta' Igor Sechin, il-Kap tal-kumpanija taż-żejt Rosneft, li tmur lura għall-2016. Is-sit tal-aħbarijiet studenteska DOXA qalet li l-akkużi ġew wara li ttella' vidjow marbut ma' demostrazzjonijiet rigward il-kritiku tal-Kremlin Alexei Navalny, li jinsab maqful il-ħabs. Jekk jinstabu ħatja, l-erba' ġurnalisti qed jaffaċjaw sa tliet snin ħabs. Il-mara ta' Navalny b'appel lil Putin Russja: Appell biex Putin iħalli politiku tal-oppożizzjoni vvelenat jittieħed fi sptar ieħor L-Erbgħa filgħaxija, qorti f'Moska ordnat lil tlieta mill-ġurnalisti, Vladimir Metelkin, Alla Gutnikova u Armen Aramyan, jobdu numru ta' restrizzjonijiet, fosthom li ma jużawx il-mowbajl u l-internet għal xahrejn, kif ukoll li ma joħorġux minn darhom bejn 12:00 a.m. u 11:59 p.m. Waqt li l-każ kien għaddej, inġabret folla ta' demostranti żgħażagħ barra l-binja tal-Qorti u għamlu katina umana b'appoġġ lejn il-ġurnalisti. "Dan li qiegħed jiġri – il-pressjoni fuqhom – għalija huwa llegali," qalet Anna Ivleva, studenta tal-Masters ta' 24 sena. "Irrid nagħmel minn kollox biex nuri l-appoġġ tiegħi lil dawk kollha li għaddejjin minn din il-ħaġa."